Il-monti ta’ Marsaxlokk se jibqa’ jarma kif jagħmel sallum, bil-vannijiet mal-bejjiegħa. Ix-xogħol ta’ tisbiħ se jibda fuq il-partijiet l-oħra kollha li jinkludi l-proġett ta’ riġenerazzjoni ta’ Marsaxlokk. L-Assoċjazzjoni tal-Bejjiegħa tal-Monti fi stqarrija ħabbret li ntlaħaq dan il-ftehim dwar dan il-proġett bejn il-kumitat eżekuttiv tal-Assoċjazzjoni u l-Ministeru tal-Enerġija u Saħħa. Fl-istqarrija, l-Assoċjazzjoni qalet li qatt ma kienet kontra xi pjan ta’ tisbiħ f’Marsaxlokk iżda dejjem uriet biċ-ċar, li ma kinitx taqbel ma’ ċertu tibdil li kien propost, speċjalment it-tneħħija tal-vetturi u xi ċaqliq ieħor li kien se joħloq tbatija żejda lill-bejjiegħa. Żiedet tgħid li w ara diversi interventi u laqgħat mal-Ministeru u mal-periti dwar il-proġett, intlaħaq ftehim li jfisser li kull bejjiegħ se jibqa’ jarma kif ilu jarma għal dawn l-aħħar snin. Intlaħaq qbil ukoll biex jibdew id-diskussjonijiet dwar l-organizzazzjoni mill-ġdid tal-monti kollu, bil-għan li jkun aħjar minn kif qiegħed organizzat sallum.